Reisebricht # 8  15 /08/2007  Regewald Usflug Kuranda    Hüt het's gheisse früeh ufstoh.Am .30 isch denn unse Wecker ab und (das isch für eusi Ferietechniker und Jetlag-Opfer früeh J)sisch eus denn au vorcho wie zmitzt in dr Nacht. Aber diszipliniert wie mr sind, simer denn uff und händ eus für die Regewaldtour parat gmacht. Mir sind denn vomene Büssli abholt und zur Talstation brocht worde. Mitere rise Witzchischte vomene Chauffeur, er het  unnterbroche Witz gmacht aber niemer het drüber glache, willer e sehr eigene Humor gha het !Nochher simmer denn also in sone Seilbähnli igstiege. Zämä mit 2 Japanerine, wo chuum d Türe vo dr Gondle vo dr Bahn zuegange si, scho gfrogt hend:"Can you take pitschä"???  Of course chöne mr! Mir händ denn aber die Dame an däm Tag sicher no 4 oder 5 mol müesse zämä portraitiere. J  Aber nomol zu dr Seilbahnfahrt, s isch atemberaubend gsi! In däm chline Gondeli nur 1 bis 2 Meter über dere unghüre Vegetation  schwebe. Und überall het me Vögel ghört und risigi Schmätterling gseh.Öppe in dr Hälfti (d Seilbahnstrecki sisch 7,5 km lang mit 2 Usstiegsmöglichkeite unterwägs) sind denn no Felse mit risige Wasserfäll cho ( 330m hoch) dr Hammer! ( mir hend e paar Bilder im Fotoalbum, aber das isch halt nie so wie live) ume Mittag ume simer denn in däm Rägäwalddörfli Kuranda ahcho! Das isch jetzt halt zumene Souvenier-Shoping-Dörfli worde. Mir sind denn chli duregschländeret und händ äntlich unseri chnurrende Mäge chönne  stille. Uf Kuranda hetz denn au no e Schmetterlingsparadies, e Vogelzoo und e Koala Garden gha (die händ aber alli no 15.- Doller p.P. extra koschtet. Domer unbedingt äntlich e paar ächti Koalas hei welle gseh hämer es fürs dritte entschiede. Mir sind denn also in de Koala Garden und s erschte womer gseh händ sind Krokodil gsi, und das nur hintermne Mürli! *uf* Denn ischs aber friedlicher worde denn mir sind zu de Koalas cho. So härzig und friedlich die knuddel Bäre. (siehe Fotos) Mir händ denn au guet  gschtunt das d Kängurus und d Wallabies frei umelaufe. Also heimer uns an die anegwogt, wie im Strichelzoo zu de Geissli J isch super gsi That's Australia" Nach dene flauschige Gselle, ischs Reptilie Hus drah cho, Wäg de Schlange überall hämmer beschlosse das mr nit all zu lang dört inn verwiele. Genau so wie di andere 3 Schwizer womer ahtroffe händ. Drfür hemmer denn mit dene nochli plauderet. Dr einti isch 5 Mönet in Perth gsi und nüm usem schwärme usecho! D'Westküste sig e Traum!! Und do si jez au bis  nach Sydney durabfahre hemmer mol dNr. Ustuscht, dass mr eus mol chöne träffe unterwegs. Isch wirklich witzig, weme do ame uf öber zuegoht chunt me so schnell ins Gspröch. D'Lüt (Iheimischi wie Traveller) sin extrem offe - Isch super.  Mr hän denn vor luter plaudere plötzlich müese pressiere, dass es eus no ufe Zug glängt het. Mr si denn mit some nostalgische Zug dr ganz Wäg wider zrugg nach Cairns gfahre..zmitzt dure Rägewald.  Dr ganzi Usfug isch wirklich sehr idrücklich gsi.  Womer heicho si  hemmer eus sofort ins Internetkaffi gstürztund siehe da, mr hän wider chöne Bilder ufelade! Das hemer (wie dr worschinlich gmerkt händ) denn au massehaft gmacht.  Also, morn gönge mr ans Great Barrier Reef go dauche..wird sicher super! Und ihr werdet natürlich a do drüber informiert werde..=)  Tropischi Grüess  Vo de Aussis